El Regne de Déu?

Viure el Regne de Déu a la terra ha sigut el somni de moltes generacions de creients.

I la Bíblia en va plena. Des de les referències al Dia del Senyor, passant per la il·lusió de Jeremies i per la Segona fase de la Història del Segon Isaïes, sempre s'ha pensat que aquest món anava "tan malament", que no podia ser, i que UN DIA Déu baixaria i ho posaria tot a rotllo (i... a partir d'aquell dia, tot seria diferent).

Vegem-ho: El Dia del Senyor. [Aquesta expressió es troba en passatges com Isaïes 2:12, 13:6, 9; Ezequiel 13:5, 30:3; Joel 1:15, 2:1, 11, 31, 3:14; Amós 5:18, 20; Abdies 15; Sofonies 1:7, 14; Zacaries 14:1; Malaquies 4:5](https://es.wikipedia.org/wiki/D%C3%ADa_del_Se%C3%B1or).

Jeremies (segle VII aC) diu textualment:

“Vénen dies, ho dic jo, el Senyor, en què pactaré una aliança nova amb la casa d'Israel i amb la casa de Judà. No serà com l'aliança que vaig pactar amb els seus pares, quan els vaig agafar de la mà per a fer-los sortir del país d'Egipte. (…)

L'aliança que jo pactaré amb la casa d'Israel després d'aquells dies serà aquesta: Posaré la meva llei en el seu interior, l'escriuré en el seu cor. Llavors jo seré el seu Déu i ells seran el meu poble. Ho dic jo, el Senyor.” (Jr 31: 31-34). No se n’ha sabut mai res.

El Segon Isaïes (segle VI. aC) diu:

“Però ara el Senyor ens diu això: No recordeu més els fets passats, no penseu en les gestes antigues. Faré una nova gesta, que ja comença a despuntar. No us en adoneu?” (Is 43: 18-19) Tampo se n’ha cantat mai gall ni gallina.

I, en aquest sentit, lo més normal és pensar que el somni de la Segona Vinguda del Crist és una fase més, i un xic diferent, de la mateixa esperança que s’havia tingut sempre.

L'actitud irreesponsable de Mateu, Marc i Lluc de posar en boca de Jesús l'explicació de la destrucció del temple, equiparant-la una mica a una possible destrucció del món, seguint la moda literària de descriure les coses en forma tremendista (per impressionar més la gent, i així fer-la seguir), forma literària històrico-religiosa anomenada també apocalíptica, aquesta actitud l'hauríem de prendre com una de tantes sortides de to bíbliques, i no fer-ne cas.

Com podríem pensar el Regne de Déu en comparació al món d'avui??? Nosaltres diríem que amb aproximacions...

Pensem això: avui, el món, concretem-ho en Catalunya, està llunyíssim de les formes, aspiracions, principis del R de Déu.

Però... no sé si us hi heu anat fixant: abans de l'any 2017, n'estava una mica, segons com un s’ho miri un bon tros, més lluny, encara.

Per què aquest any esmentat? Aquest any es va aprovar al Parlament la Renda Garantida de Ciutadania (dret de persones sense recursos, o massa pocs, a rebre de la societat una quantitat variable segons la composició familiar).

Abans d'aquest any, les persones que no tenien un sou, només podien tenir l'Assegurança d'Atur, però depenia de si, i quant, havies treballat, i de si, i quant, havies cotitzat. En general, i en els casos que es cobrava, durava molt poc. Pocs anys després, el Govern central va aprovar l'Ingreso Mínimo Vital.

Avui, Catalunya i Espanya estan "una mica menys lluny" del Regne de Déu. No ens atrevim a dir “més a prop”, però sí “menys lluny”.

I és així, d'aquesta manera, que l'hem de pensar. O, com l'hem d'imaginar, el R de Déu?, com una col·lectivitat on tothom tingui lo que necessita, això en primer terme, o com un espectacle lumínico-amorós entorn de la imatge divina?

Canviem, si us plau, d'objectiu!!!

I hi ha bastant més. Aquests últims anys (entre 5 i 10), cada vegada que s’ha aprovat una llei (o disposició de qualsevol tipus) que ha millorat la situació de les dones (sigui econòmica, cultural o de representació) s’ ha fet un xic més petita la distància entre el Regne de Déu i la nostra societat. I diem igualment de cada vegada que s’han reconegut més els drets de les minories afectivo-sexuals. O dels immigrants dits “irregulars”.

Podem afirmar, i afirmem, que, en uns 10 anys, la distància (enorme) entre la nostra societat i el Regne de Déu s’ha enxiquit un poc, cosa gens menyspreable.

També és veritat que cada guerra, es disputi on es disputi, té l’efecte contrari. Però una cosa no desmereix l’altra.

Deixeu ara de somniar en Segones Vingudes, que, amb quasi tota seguretat, no vindran mai.

PagèsFerret

Escriptors